
Isabela Vasiliu-Scraba 
Sfârşitul lui Constantin Noica 
 
Motto: “Comuniştii s-au aşezat prea aproape de oameni; s-au instalat în cămara lor de 
alimente, în culcuşul lor, în sertarele lor [cu manuscrise], pe cât posibil chiar în 
conştiinţele lor, încât indispun prin simpla lor voce, cu simplul lor ziar ” (Noica, 
Rugaţi-vă pentru fratele Alexandru, 1990,  p. 15) 
  
Fascinat de imensa generozitate a lui Noica  “faţă de oameni, de ideologii, de 
naufragii”, Mircea Eliade admira îndrăzneala prietenului său  - aflat în domiciliu forţat 
- de a se rosti “peste sisteme şi istorii”, deşi ocupantul sovietic al României ciuntite de 
Basarabia şi Bucovina de Nord îl plasase pe filozof în marginea societăţii, 
interzicându-i cariera de profesor universitar pentru care avea pregătirea necesară. Sub 
pretextul interpretării lui Faust de Goethe, Noica interpreta în anii cincizeci cultura 
europeană din secolul XX evidenţiind declinul spiritual al unei lumi care se lipseşte de 
spontaneitatea creatoare, înlocuită de scrisul la comandă, o lume în care natura este 
pustiită şi degradată printr-o “orăşenizare forţată”. 
 
Total izolat de colegii de breaslă scritoricească, lui Noica îi erau interzise până şi 
vizitele la prietenii din Bucureşti cu care, pe furiş, mai făcea schimburi de opinii 
literare. După lista de lucrări (v. Modelul Noica, 2009, p. 506-507) pe care a alcătuit-o  
în anii de interdicţie de semnătură, filozoful avea gata de publicare cinci cărţi, dintre 
care Anti-Goethe în două volume tratând despre “grandoarea şi mizeria omului fără 
filozofie” (Despărţirea de Goethe, 1976, p.8). Pentru a masca adevăratul sens al 
titlului, Noica scrie că în volum se ocupă de limitele triumfului omului modern, şi că 
“în felul cum ne despărţim de oameni dovedim cât de mult îi îndrăgim” (1976, p. 7). 
In 1972 Securitatea i-a restituit celui întemniţat şase ani fără vină o parte din 
manuscrisul Anti-Goethe, care a stat la baza volumului Despărţirea de Goethe. La 
câţiva ani după căderea comunismului, i-au mai fost restituite (soţiei lui Noica, în 
1994)  două capitole din manuscrisul Anti-Goethe confiscat la arestarea din 1958. 
Acestea au fost incluse în ediţia a II-a. După îngrijitorul celei de-a doua ediţii din 
2000 s-ar putea ca prin “cotloanele S.R.I. –ului” să mai fie file din manuscrisul acestei 
scrieri noiciene publicată după un sfert de veac de la redactarea ei. 
 
La sărbătorirea clandestină a lui Goethe a participat în 1949 şi Alice Voinescu, printr-
o conferinţă în cerc restrâns, fiindcă în învăţământul superior nu mai avea voie să 
predea. In locul profesoarei cu doctoratul la Sorbona studenţii aveau parte de 
prelegerile propagandistului comunist Marcel Breslaşu/Bresliska care practicase 
advocatura şi din 1948 devenise director în Ministerul Artelor şi Informaţiilor, apoi 
profesor şi rector al Institutului de Artă (v. Marian Popa, Istoria literaturii române…, 
Fundaţia Luceafărul, Bucureşti, 2001, vol. I, p.1073). 
 
Anti-Goethe, sau despărţirea de lumea presimţită si descrisă de Goethe prin Faust II, 
era la Constantin Noica o distanţare de lumea spectrală a utopiilor devenite realitate. 
“Cu posibilul gol al banului fără acoperire” imaginea irealităţii avea la început aspect 
oarecum jucăuş. Dar cu ideea de reproducere a umanităţii în eprubetă, gluma este 
lăsată de-o parte. In partea a doua din Faust, după o cununie de scurtă durată a 
idealului grec cu spiritul modern, urmează războiul cu mijloace diabolice, apoi 
politica ilustrată de isteria raţiunii ordonatoare şi planificatoare care se izbeşte de 
rezistenţa unor bătrânei ascultând cu evlavie sunetul clopotelor unei biserici până să 
fie raşi de pe suprafaţa pământului cu casa, cu gradina si cu mica lor biserică. Dacă 
“realizarea posibilului gol” într-o lume fără oameni adevăraţi rămâne mefistofelică, 
nedesprinsă de iniţiatorul şi realizatorul ei, lumea a cărei caricatură a fost anticipată de 
Goethe “cu repulsie” (Noica, Rugaţi-vă pentru fratele Alexandru, 1990, p. 34-35), ar 
fi tocmai lumea diabolică a secolului XX adeverită de oameni.  
 
Iată toate volumele pe care Noica n-a putut să le publice din 1944 până în 1956: Lysis 
sau despre înţelesul grec al filozofiei; Fire şi fiinţă. Introducere la o filozofie 
sistematică; Anti-Goethe (2 vol.); Devenirea întru fiinţă. Încercare de filozofie 
sistematică; Povestiri din Hegel (care avea să fie publicată la Paris în 1962, când 
Noica era în temniţă şi Mircea Eliade încerca să-l ajute, cum va face şi în 1979 după a 
treia arestare a preotului Calciu).  
 
De dincolo de Cortina de fier, Eliade mărturisea în aceeaşi scrisoare din 1957-1958 că 
în optimismul lui Noica găsise o notă comună între ei, dincolo de destinele lor 
individuale atât de diferite. Corespondenţa cu Eliade era aşteptată cu nerăbdare nu 
numai de Cnstantin Noica aflat la Câmpulung după o scurtă arestare (v. rev. Origini, 
nr. 9-10/2009, p XV), ci şi de cei care-i îngroşau Dosarul de urmărire opertativă, 
scrisorile trimise şi primite fiind parcurse negreşit de mercenarii ocupantului sovietic 
care-l considerau pe Noica un “duşman al poporului”. Tot aceştia se pare că au fost 
primii cititori ai volumului Rugaţi-vă pentru fratele Alexandru, pe care Noica l-ar fi 
vrut publicat la Londra şi nu confiscat în  cursul anului 1987 de Securitate, cum s-a 
întâmplat în realitate.  
 
Anul confiscării poate fi dedus din cuprinsul volumului în care apar idei ce se 
regăsesc în articolele publicate la acea vreme. De pildă în manuscrisul expediat de 
Noica şi interceptat de Securitate apare ideea că politicienii vor “mai binele” crezând 
cu asta că vor binele: “mizeria lumii moderne e o chestiune de gramatică: oamenii 
confundă comparativul cu pozitivul, ba chiar nu se mai gândesc la pozitiv. Americanii 
nu se gândesc nici măcar la comparativ, ci de-a dreptul la superlativ, la foarte bine” 
(Rugaţi-vă pentru fratele Alexandru , 1990, p.16). Or, tot chestiuni de gramatică 
tratase şi în articolele Cultura europeană în ipostaza substantivului (România literară, 
februarie 1987), Adjectivul, epitetele şi Renaşterea (România literară, martie 1987), 
Gradul zero al adjectivului şi Leonardo da Vinci (România literară, aprilie 1997) şi 
Cum arată cultura europeană în ipostaza adverbului (România literară, mai 1987, 
nr.20 şi iunie 1987, nr.24). Aceste articole au constituit capitole ale ultimei sale cărţi 
De dignitate Europae pe care a început să le publice în 1986 (v. Modelul cultural 
european, partea I-a,  în România literară, 19 iunie 1986, nr.25) dar care a apărut doar 
post-mortem (în 1988 la Editura Kriterion în traducerea lui G. Scherg si abia în 1993 
în româneşte).  
 
La sfârsitul memoriilor sale Noica a trecut anul 1965, ceea ce nu era de natură să-l 
împiedice să mai completeze volumul. Fiindcă unele pagini din manuscrisul care 
cuprinde amintiri din vremea detenţiei (1958-1964) prea seamănă cu cele concepute 
prin 1986-1987 când era preocupat de Europa care “a fost şi poate fi sarea 
pământului” (oct. 1985, în vol. C-tin Noica, Istoricitate şi eternitate, Colecţia 
“Capricorn”, Nr.5-6, 1989, p.257).  
 
După citirea manuscrisului Rugaţi-vă pentru fratele Alexandru , Securitatea l-a 
întrebat probabil pe Constantin Noica de ce a ţinut să scrie împotriva poporului român 
că atât deţinuţii politici torturaţi în închisori cât şi  comuniştii  ar fi  “victime ale 
timpului lor” (p18). Desigur trebuie să-l fi chestionat şi cum de a îndrăznit să încerce 
a scoate pe ascuns din ţară materiale denigratoare. Discuţia dintre un fost deţinut 
politic urmărit, hărţuit  şi solicitat la discuţii periodice după eliberatea sa din 1964 s-ar 
fi putut întâmpla să nu fi fost dintre cele mai politicoase, mai ales că Noica era singur 
în vila sa de la Păltiniş.  
 
In toamna anului 1987 singurătatea lui Noica era destul de completă. Prietenul său, 
meteorologul Octavian Nicolae fusese îndepărtat din Păltiniş: “au trecut lunile 
octombrie şi noiembrie şi singurele legături pe care le mai aveam cu domnul Noica 
erau scrisorile şi din cînd în când un telefon” (Octavian Nicolae, în vol. Modelul 
Noica, 2009, p.426). Doar în camera de alături fusese plasată vânzătoarea de la 
chioşcul de cărţi din Păltiniş, tov. Norica Becheş care “l-a supraveghiat pe filozof cu 
îndrumare de la Securitate” (v. I. Filipciuc, Centenar Noica, Păltiniş, 25 iulie 2009, în 
rev. Origini, nr. 9-10/2009, Supliment Noica, p.II).  
 
Lectura manuscrisului pe care Noica a făcut imprudenţa să vrea să-l publice în 
Occident a determinat probabil şi inexplicabila amânare a operaţiei după fracturarea 
colului femural în dimineaţa zilei de miercuri 25 noiembrie 1987. Motivul amânării a 
fost derizoriu, în condiţiile în care filozoful, deşi slab, “se controla medical şi 
rezultatele erau în general bune” (v. Modelul Noica, 2009, p. 146.) pentru cei 78 de 
ani ai săi.  Doctoriţa Eleonora Emilia Cioran, cumnata lui Emil Cioran l-a vizitat pe 
Noica la Spital şi a spus într-un interviu că optimismul lui Noica o determinase să 
creadă că filozoful spera să se vindece, fiind nedumerit de amânarea operaţiei. In 
interviul luat de Ana Sîrghie, doctoriţa a adăugat că, spre surprinderea ei, a constatat 
pe corpul bolnavului nişte edeme generalizate, la mâini, abdomen şi picioare, vânătăi 
mult prea extinse pentru a  se putea explica prin şocul căderii care a dus la fractură 
(Dr. Eleonora Emilia Cioran, în vol. Modelul Noica, 2009, p. 147).  
  
In manuscrisul amintirilor din temniţă interceptat şi confiscat de Securitate când 
Noica a încercat să-l trimită fostei sale soţii pentru a fi publicat în Anglia, filozoful îşi 
pusese problema “ce au să facă în viaţă păzitorii şi administratorii doctrinei comuniste 
când se va termina cu mascarada comunismului” (Noica, Rugaţi-vă pentru fratele 
Alexandru, Ed. Humanitas, Bucureşti, 1990, p.20). Pe parcursul celor douăzeci de ani 
de post-comunism s-a putut constata reapariţia dorinţei politice de a schimonosi 
adevărul. Nici incercarea comuniştilor de a “desfiinţa omul ca fiinţă morală” n-a fost 
cu totul abandonată, ideologii reciclaţi în holocaustologi obligându-i pe români “să 
recunoască exact ce vor ei (…) cu expresiile lor şablon” (C. Noica, Rugaţi-vă pentru 
fratele Alexandru, p.19). 
